Амма х1акъикъаталдаги гьединав чи вук1инчо Мух1амад–Саг1ид. Гьес киданиги раг1ад рехизе теч1о жиндир ссилияб тухумал-деги к1удиял умумазул ишаздеги ц1араздеги. Мух1амад–Саг1идида ц1акъ лъик1 лъалаан жив лъил наслуялъул чи кколевали. Гьединлъи-дал гьес г1умру т1амуна ц1акъ ургъун, гьелъул щибаб рахъалъул х1исаб гьабун, г1емер къадруяб къаг1идаялда. «Черхалъулги г1амал-хасияталъулги рахъалъ гьев ц1акъ релълъарав вук1ана жиндирго ин-судаги к1удадаги. Къадруяв, аваданав, ч1ух1и гьеч1ев гьев киназего вокьулаан ва киназго гьесул х1урматги гьабулаан. Камилаб пикруги пасих1аб каламги бук1арав Саг1ид Шамил гьебго заманалда вук1ана г1акъилчиги тарихчиги» (2). Гьесие ц1акъ бокьулаан Дагъистан. Гьелъул тархъанлъиги эркенлъиги гьесда бихьулаан ва бич1ч1улаан жиндирго умумазда бич1ч1улебги бихьулебги бук1араб къаг1идаялда ва гьеб мурадалъе г1оло къеркьана гьев т1олабго г1умруялъ.